SL Uradni list Evropske unije C 56/29

Tožba, vložena 2. januarja 2015 – SNCM/Komisija

(Zadeva T-1/15)

(2015/C 056/40)

Jezik postopka: francoščina

Stranki

Tožeča stranka: Société nationale maritime Corse Méditerranée (SNCM) (Marseille, Francija) (zastopnika: F.-C. Laprévote in C. Froitzheim, odvetnika)

Tožena stranka: Evropska komisija

Predlogi

Tožeča stranka Splošnemu sodišču predlaga, naj:

— Odločbo C(2013) 7066 final z dne 20. novembra 2013 na podlagi členov 107 PDEU in 263 PDEU ter člena 41 Listine v celoti razglasi za nično;

— Odločbo v delu, v katerem določa, da pomeni prodaja 75-odstotnega deleža družbe SNCM po negativni ceni 158 milijonov EUR državno pomoč v smislu člena 107 PDEU, razglasi za nično;

— podredno, Odločbo v delu, v katerem določa, da pomeni povečanje kapitala za 8,75 milijona EUR, ki ga je vpisala družba CGMF, državno pomoč, razglasi za delno nično;

— podredno, Odločbo v delu, v katerem določa, da pomeni predplačilo 38,5 milijona EUR na tekoči račun državno pomoč, razglasi za delno nično;

— podredno, Odločbo Komisije v delu, v katerem združljivost plačila 15,81 milijona EUR, ki je bilo izvedeno leta 2002 kot pomoč za prestrukturiranje, obravnava skupaj z vsemi ukrepi, ki so bili sprejeti leta 2006, razglasi za delno nično;

— pod podredno, Odločbo v delu, v katerem določa, da pomenijo zadevni ukrepi državne pomoči, ki niso združljive s skupnim trgom, razglasi za delno nično;

— Komisiji naloži plačilo vseh stroškov.

Tožbeni razlogi in bistvene trditve

Tožeča stranka s tožbo predlaga razglasitev ničnosti Odločbe 2014/882/EU Komisije z dne 20. novembra 2013 (notificirano pod dokumentarno številko C(2013) 7066 final), s katero je Komisija ugotovila, da, prvič, plačilo pomoči za prestrukturiranje v višini 15,81 milijona EUR, o čemer so jo obvestili francoski organi, in drugič, trije ukrepi, ki so jih francoski organi v korist tožeče stranke sprejeli leta 2006, in sicer prodaja 75-odstotnega deleža tožeče stranke po negativni ceni 158 milijonov EUR, povečanje kapitala za 8,75 milijona EUR, ki ga je vpisala Compagnie générale maritime et financière, in predplačilo 38,5 milijona EUR na tekoči račun, pomenijo protipravne državne pomoči, ki niso združljive z notranjim trgom. Komisija je zato zahtevala njihovo povračilo.

Tožeča stranka v utemeljitev tožbe navaja šest tožbenih razlogov.

1. Prvi tožbeni razlog: Komisija naj bi z zavrnitvijo predloga, da po ugotovitvi delne ničnosti Odločbe 2009/611/ES Komisije z dne 8. julija 2008 (1) v sodbi Splošnega sodišča z dne 11. septembra 2012, ki je bila izdana v zadevi T-565/08, Corsica Ferries France/Komisija (2), razširi formalni postopek preiskave, kršila člena 108(2) PDEU in 266 PDEU ter člen 41 Listine EU o temeljnih pravicah.

2. Drugi tožbeni razlog: Komisija naj bi z ugotovitvijo, da negativna cena prodaje pomeni državno pomoč, kršila člen 107 PDEU, obveznost obrazložitve in načelo enakega obravnavanja ter napačno uporabila pravo in storila očitno napako pri presoji.

3. Tretji tožbeni razlog, naveden podredno: Komisija naj bi z ugotovitvijo, da kapitalski vložek v višini 8,75 milijona EUR pomeni državno pomoč, kršila načelo sorazmernosti in storila očitno napako pri presoji.

4. Četrti tožbeni razlog, naveden podredno: Komisija naj bi z ugotovitvijo, da ukrepi pomoči za osebe v višini 38,5 milijona EUR pomenijo državno pomoč, storila očitno napako pri presoji.

5. Peti tožbeni razlog, naveden podredno: Komisija naj bi s tem, ko je združljivost plačila 15,81 milijona EUR, ki je bilo izvedeno leta 2002 kot državna pomoč za prestrukturiranje, obravnavala skupaj z ukrepi, sprejetimi leta 2006, napačno uporabila pravo in storila očitno napako pri presoji.

6. Šesti tožbeni razlog, naveden podpodredno: Komisija naj bi z ugotovitvijo, da pomoči za prestrukturiranje, ki so bile plačane leta 2002 in 2006, niso združljive s skupnim trgom, storila očitne napake pri presoji in kršila obveznost obrazložitve.

(1) Odločba Komisije z dne 8. julija 2008 o ukrepih C 58/02 (prej N 118/02), ki jih je Francija izvedla v korist Société Nationale Maritime Corse-Méditerranée (SNCM) (notificirana pod dokumentarno številko C(2008) 3182) (UL 2009, L 225, str. 180).

(2) Sodba z dne 11. septembra 2012, Corsica Ferries France/Komisija (T-565/08, ZOdl., EU:T:2012:415).